Dosiahnuté výsledky hospodárenia EXIMBANKY SR v roku 2004 nadviazali na trendy vývoja z predchádzajúceho obdobia. Aj v roku 2004 prioritným cieľom bolo zabezpečenie maximálneho objemu podpory exportu pri súčasnom zhospodárňovaní vlastnej prevádzky.

EXIMBANKA SR v roku 2004 prostredníctvom bankových a poisťovacích činností podporila export v objeme 66,9 mld. Sk, čo predstavuje prekročenie jeho rozpočtovanej výšky (60,5 mld. Sk) o 10,6 %. Na tomto objeme sa bankové činnosti podieľali 48,2 mld. Sk a poisťovacie činnosti 18,7 mld. Sk. V porovnaní s rokom 2003 vzrástla podpora exportu slovenských podnikateľských subjektov EXIMBANKOU SR o 12,3 mld. Sk (o 22,5 %). EXIMBANKA SR podľa predbežných údajov Štatistického úradu SR podporila 7,5 % z celkového exportu Slovenskej republiky. 

Jednotlivé oblasti obchodno-ekonomických aktivít charakterizujú tieto výsledky: 

Financovanie úverov a záručné aktivity zabezpečovala EXIMBANKA SR formou refinancovania, vystavených záruk, eskontu zmeniek a priameho financovania, čím podporila export v celkovej hodnote 48.211 mil. Sk. To predstavovalo prekročenie zámerov rozpočtu (43.000 mil. Sk) o 12,1 % a nárast v porovnaní s rokom 2003            o 18,9 %. Na uvedenom objeme podpory exportu sa podieľali jednotlivé bankové produkty takto:
-	refinančné úvery bankám	42.771 mil. Sk,
-	vystavené záruky klientom	2.863 mil. Sk,
-	eskontné úvery bankám a klientom vrátane odkupu pohľadávok	  2.573 mil. Sk,
-	priame úvery klientom	4 mil. Sk.

Komoditnú a teritoriálnu štruktúru podpory exportu prostredníctvom bankových aktivít znázorňujú nasledujúce prehľady:

Tab. č. 1

Komodita (podľa SITC)	%-ný podiel
na podpore vývozu	
Trhové výrobky	48,1	
Chemikálie	16,5	
Stroje a zariadenia 	14,2	
Priemyselné výrobky	13,6	
Oleje a tuky	2,3	
Potraviny	4,4	
Nápoje a tabak	0,1	
Ostatné 	0,8	
Spolu	100,0	

Tab. č. 2

Teritórium	%-ný podiel
na podpore vývozu	
Európska únia                                                 	87,8	
Krajiny SNŠ                                           	4,3	
Juhovýchodná Ázia                                          	3,2	
Ostatné krajiny OECD	1,6	
Krajiny EZVO	0,7	
Ostatné krajiny CEFTA                                                            	0,4	
Ostatné krajiny	2,0	
Spolu	100,0	

Na financovanie formou refinančných, eskontných a priamych úverov EXIMBANKA SR k 31.12.2004 použila 5.402.255 tis. Sk, čo bolo v porovnaní so stavom ku koncu predchádzajúceho roka menej o 332.718 tis. Sk. Ich pokles bol spojený najmä s nahradením časti eskontných úverov vystavenými zárukami klientom. Využitie rozpočtom vymedzených prostriedkov na financovanie úverov (bez cudzích zdrojov) ku koncu roku dosiahlo 86,3 %. 

K 31.12.2004 mala EXIMBANKA SR uzavretých 52 zmlúv o účelovom refinančnom úvere s komerčnými bankami v celkovej výške 4.764.756 tis. Sk, čo predstavovalo nárast oproti roku 2003 o 49.263 tis. Sk (o 1,0 %). V porovnaní s rozpočtom (5.050.000 tis. Sk) bol objem prostriedkov umiestnených v tejto forme financovania nižší o 285.244 tis. Sk, čo súviselo s tým, že ku koncu roka 2004 klienti predčasne splácali úvery a nové úvery čerpali až v januári 2005 z dôvodu vysokej úverovej angažovanosti ku koncu roku. Počet úverových zmlúv bol oproti koncu roka 2003 nižší o 3.

Zostatok vývozných úverov poskytnutých v predchádzajúcich rokoch formou priameho financovania predstavoval ku koncu roka 2004 objem 21.136 tis. Sk. Tento objem bol spojený s klasifikovanou pohľadávkou z vývozného úveru voči klientovi v konkurze. Oproti koncu roka 2003 sa znížila o 33.076 tis. Sk v súvislosti s čiastočným vyrovnaním pohľadávky na základe exekučného konania. 

Obchodnú činnosť zameranú na podporu exportu uskutočňovala EXIMBANKA SR aj eskontnými úvermi. K 31.12.2004 bolo uzavretých 60 zmlúv v celkovom objeme 616.363 tis. Sk, z toho voči klientom 587.500 tis. Sk (vrátane odkupov krátkodobých pohľadávok formou eskontu zmeniek) a voči bankám 28.863 tis. Sk. Časť ich objemu (244.363 tis. Sk) bola financovaná zo získaných cudzích zdrojov, s ktorými sa v rozpočte nepočítalo. Oproti koncu roka 2003 boli eskontné úvery nižšie o 345.496 tis. Sk, čo bolo výsledkom najmä ich nahradenia vystavenými zárukami. 

EXIMBANKA SR v rámci záručných aktivít k 31.12.2004 vystavila bankové záruky a protizáruky v celkovom objeme 2.106.227 tis. Sk, čo predstavuje 73 uzavretých zmlúv. V porovnaní s koncom roku 2003 bol objem vystavených záruk vyšší o 1.081.838 tis. Sk (t.j. o 105,6 %). Počet zmlúv medziročne narástol o 28 zmlúv, čo bolo spojené so zvýšením počtu malých a stredných klientov. Využitie kapacity fondu na záruky pri schválenom bezpečnostnom koeficiente 5,3 sa v priebehu roka zvyšovalo a ku koncu roka 2004 predstavovalo 70,4 %. Nižšie využitie bolo dôsledkom uplatnenia redukčných klauzúl vplyvom plnenia kontraktov a odúčtovania vystavených záruk.

V roku 2004 EXIMBANKA SR bola poskytovateľom štátnej pomoci v dvoch obchodných prípadoch v celkovej sume 43.183 tis. Sk.

Poisťovacie aktivity EXIMBANKY SR boli orientované na podporu exportu slovenských podnikateľských subjektov poskytovaním poistnej ochrany exportérom voči krátkodobým obchodovateľným rizikám, krátkodobým neobchodovateľným rizikám a strednodobým a dlhodobým rizikám. Pri týchto aktivitách EXIMBANKA SR zabezpečovala rozloženie rizík z poistenia pohľadávok prostredníctvom kvótových zaisťovateľských zmlúv, uzatvorených s renomovanými zahraničnými zaisťovateľmi. Okrem toho fakultatívnou formou využívala aj zaistenie ukrajinského a ruského trhu.

Podpora exportu prostredníctvom poisťovacích činností v roku 2004 dosiahla 18.716 mil. Sk, čo predstavuje jej prekročenie oproti zámerom rozpočtu (17.500 tis. Sk) o 6,9 % a nárast v porovnaní s rokom 2003 o 32,8 %. Uvedený nárast súvisí so zvýšením podporeného exportu z poistenia krátkodobých obchodovateľných rizík. 

Štruktúru podpory exportu tvorilo poistenie:
- 	obchodovateľných rizík						          17.358 mil. Sk,
-	neobchodovateľných rizík						            1.358 mil. Sk.

Podpora exportu z poistenia obchodovateľných rizík bola oproti rozpočtu prekročená o 50,9 %. Z poistenia neobchodovateľných rizík podpora exportu bola splnená na 22,6 %. Nižšie plnenie rozpočtu súviselo s časovým posunom realizácie niektorých plánovaných obchodných prípadov. 

Štruktúru podpory exportu prostredníctvom poisťovacích aktivít z komoditného a teritoriálneho hľadiska znázorňujú nasledujúce prehľady:

Tab. č. 3

Komodita (podľa SITC)                              	%-ný podiel                na podpore vývozu	
Trhové výrobky	77,9	
Stroje a zariadenia	12,0	
Priemyselné výrobky	4,4	
Chemikálie	2,0	
Potraviny	0,3	
Surové materiály	0,1	
Oleje a tuky	0,1	
Ostatné 	3,2	
Spolu	100,0	

Tab. č. 4

Teritórium	%-ný podiel
na podpore vývozu	
Európska únia                                                 	75,2	
Ostatné krajiny OECD	8,2	
Ostatné krajiny CEFTA                                                            	4,6	
Krajiny EZVO	3,8	
Blízky a Stredný Východ	0,1	
Ostatné krajiny	8,1	
Spolu	100,0	

K 31.12.2004 EXIMBANKA SR evidovala 857 platných úverových limitov krátkodobého poistenia. To predstavuje v porovnaní s rokom 2003 nárast o 17 %. Z krátkodobého poistenia sa v roku 2004 zvýšil podiel malých a stredných podnikov o 1,3 % a dosiahol 76 % - ný podiel na celkovom počte klientov krátkodobého poistenia. Z poistenia strednodobých a dlhodobých rizík mala EXIMBANKA SR 9 poistných zmlúv, čo je nárast oproti roku 2003 o 12,5 %.

V roku 2004 sa zvýšil podiel upísaného krátkodobého rizika do rizikových teritórií, napr. na Ukrajinu o 123 % a na Ruskú federáciu o 112 %.
 
Na krytie jednotlivých druhov rizík z poistenia mala EXIMBANKA SR k 31.12.2004 k dispozícii tieto zdroje:

a)	obchodovateľné riziká
-	fond na krytie obchodovateľných rizík (254.301 tis. Sk),
-	poistné rezervy (44.342 tis. Sk).
Podiel zaisťovateľov na krytí krátkodobých rizík v roku 2004 činil 66 %. Pre rok 2004 bol stanovený bezpečnostný koeficient 6,0. Poistná kapacita ku koncu roku bola využitá na 97,4 %.

b)	neobchodovateľné riziká
-	fond na krytie neobchodovateľných rizík (1.194.236 tis. Sk),
-	fond na krytie neobchodovateľných rizík strednodobých a dlhodobých vývozných úverov (20.000 tis. Sk),
-	poistné rezervy (364.484 tis. Sk).
V rozpočte na rok 2004 bol stanovený bezpečnostný koeficient 8,0. Poistná kapacita bola využitá na 59,3 %. Nižšie využitie súvisí s časovým posunom realizácie viacerých plánovaných strednodobých a dlhodobých obchodných prípadov.

Vývoj a štruktúra majetku EXIMBANKY SR
	
K 31.12.2004 celková bilančná suma EXIMBANKY SR predstavovala 7.368.287 tis. Sk. Oproti rozpočtu zaznamenala nárast o 408.287 tis. Sk, čo bolo ovplyvnené hlavne získaním cudzích zdrojov, s ktorými sa ku koncu roku nepočítalo. Medziročne sa bilančná suma zvýšila o 180.868 tis. Sk, čo bolo spojené najmä s tvorbou rezerv a dosiahnutým ziskom v roku 2004.

Rozhodujúci podiel v štruktúre aktív (71,2 %) predstavovali pohľadávky z poskytnutých úverov bankám a pohľadávky z úverov poskytnutých klientom. Ich objem ku koncu roka 2004 činil 5.248.395 tis. Sk, čo znamená pokles oproti roku 2003 o 5,7 %. Uvedený pokles bol spojený najmä so znížením stavu eskontných úverov klientom, keď časť úverov bola nahradená zárukami. Vývoj, účel a formy použitia prostriedkov sú spojené s produktmi bankových aktivít, ktoré tvoria refinančné úvery, eskontné úvery a priame úvery klientom.

	Pohľadávky z poistenia a zaistenia vývozných úverov vo výške 27.113 tis. Sk (prekročenie rozpočtu o 20.513 tis. Sk) boli spojené najmä s pohľadávkami za predpis poistného a minimálne poistné vyfakturovanými v roku 2004 a splatnými v roku 2005, ako aj s pohľadávkou z titulu vyplateného preddavku poistného plnenia, ktorý bude zúčtovaný až v roku 2007.
 
Finančný majetok, zahŕňajúci termínované vklady v bankách, účty v NBS a v komerčných bankách a stav pokladne, ku koncu roku 2004 dosiahol výšku 1.354.594 tis. Sk. Jeho rozhodujúca časť, ktorá slúži na krytie rizík z poisťovacích činností a vystavených záruk, bola umiestnená vo forme termínovaných vkladov v bankách. Ich objem sa oproti roku 2003 zvýšil o 570.924 tis. Sk a k 31.12.2004 predstavoval 1.299.448 tis. Sk. Nepodarilo sa splniť predpoklad rozpočtu na rok 2004 a dosiahnuť výšku voľných zdrojov v objeme 605.020 tis. Sk. Tieto prostriedky sú vo forme likvidnej rezervy a v ďalšom období budú využité na financovanie proexportných aktivít.

Súčasťou obchodovateľných aktív boli aj nakúpené cenné papiere v sume 558.448 tis. Sk. Tvorili ich štátne pokladničné poukážky vo výške 301.183 tis. Sk a štátne dlhopisy v objeme 257.265 tis. Sk. Vo forme štátnych dlhopisov sú držané aj prostriedky fondu na krytie obchodovateľných rizík (254.301 tis. Sk). V porovnaní s rozpočtom bol objem nakúpených cenných papierov vyšší o 208.448 tis. Sk pri ich súčasnom poklese oproti roku 2003 o 68.472 tis. Sk. Umiestnenie dočasne voľných zdrojov do tejto majetkovej zložky súvisí s uplatňovaním ustanovenia § 24 zákona č. 80/1997 Z.z. o EXIMBANKE SR v znení neskorších predpisov, ktoré tieto obchody umožňuje. 

Hmotný a nehmotný majetok EXIMBANKY SR k 31.12.2004 dosiahol výšku 176.673 tis. Sk. V porovnaní s rozpočtovanou výškou bol nižší o 21.062 tis. Sk a oproti roku 2003 zaznamenal pokles o 11.540 tis. Sk. Jeho pokles bol dôsledkom odloženia realizácie niektorých investičných aktivít, s ktorými sa v rozpočte na rok 2004 počítalo.

Výrazný pokles oproti rozpočtu (o 275.369 tis. Sk) zaznamenali ostatné aktíva, ktoré k 31.12.2004 dosiahli objem 3.064 tis. Sk. Sú v nich zahrnuté položky časového rozlíšenia (1.978 tis. Sk), zásoby (610 tis. Sk), pohľadávky voči rôznym dlžníkom (276 tis. Sk), poskytnuté prevádzkové preddavky (150 tis. Sk) a iné pokladničné hodnoty (50 tis. Sk). Pokles stavu ostatných aktív oproti rozpočtu bol dôsledkom zmien v postupoch účtovania a rámcovej účtovej osnovy pre EXIMBANKU SR a účtovaním zabezpečovacích operácií do podsúvahy.

Zdrojmi krytia majetku EXIMBANKY SR boli tieto pasíva:

		Základné imanie vo výške 3.000.000 tis. Sk tvorilo až 40,7 % z celkových zdrojov EXIMBANKY SR. Jeho výška zostala v porovnaní s rokom 2003 nezmenená. 

Účelové fondy tvorené zo zverených zdrojov financovania k 31.12.2004 dosiahli výšku 1.694.236 tis. Sk a tvorili ich:
-	fond na krytie neobchodovateľných rizík (1.194.236 tis. Sk), 
-	fond na financovanie vývozných úverov (500.000 tis. Sk) a
-	fond na vyrovnávanie ekonomických rozdielov z operácií na finančných trhoch, ktorý bol ku koncu roka 2004 vyčerpaný.
Výška účelových fondov tvorených zo zverených zdrojov financovania zostala v porovnaní s rokom 2003 nezmenená. 

Ku koncu roku 2004 objem účelových fondov tvorených z vlastných zdrojov financovania predstavoval 878.690 tis. Sk. Tvorili ich:
-	fond na záruky (587.736 tis. Sk),
-	fond na krytie obchodovateľných rizík (254.301 tis. Sk),
-	fond na krytie neobchodovateľných rizík strednodobých a dlhodobých vývozných úverov (20.000 tis. Sk) a
-	fond na vyrovnávanie úrok. rozdielov z operácií na fin. trhoch (16.653 tis. Sk).
V porovnaní so stavom ku koncu roku 2003 bol stav fondov vyšší o 3.410 tis. Sk, čo bolo spojené s prídelom z nerozdeleného zisku do fondu na krytie obchodovateľných rizík a fondu na vyrovnávanie úrokových rozdielov z operácií na finančných trhoch. V roku 2004 boli taktiež preúčtované prostriedky kapitálového fondu do fondu na krytie obchodovateľných rizík vo výške 13.194 tis. Sk. Zároveň bol čerpaný fond na vyrovnávanie úrokových rozdielov z operácií na finančných trhoch v sume 43.183 tis. Sk. Tento fond slúži na vyrovnávanie úrokových rozdielov pre Českú exportní banku, a.s., Praha, nakoľko prostriedky fondu vytvoreného zo zverených zdrojov boli v roku 2003 vyčerpané.

V roku 2004 boli zdrojmi financovania EXIMBANKY SR okrem vlastných a zverených zdrojov aj cudzie zdroje. Ich zostatok ku koncu roku predstavoval 268.901 tis. Sk, čo je oproti koncu roka 2003 pokles o 155.222 tis. Sk. Ide o prostriedky čerpané od ING Bank N.V., pobočky zahraničnej banky v objeme 6.232 tis. EUR (243.062 tis. Sk) a 586 tis. USD (16.715 tis. Sk) a tiež prostriedky čerpané z kontokorentného úveru na bežnom účte vedenom v HVB Bank Slovakia a.s., Bratislava vo výške 235 tis. EUR (9.124 tis. Sk). Získané cudzie zdroje boli použité výhradne na financovanie zmenkových úverov a odkup pohľadávok v cudzej mene. Rozpočet na rok 2004 s cudzími zdrojmi ku koncu roku nepočítal.

Záväzky z poistenia a zaistenia vývozných úverov v objeme 12.677 tis. Sk tvorili najmä záväzky zo zaistenia, ktoré budú uhradené v 1. štvrťroku 2005 po odsúhlasení technických účtov zo strany zaisťovateľov.

Celková hodnota fondov tvorených zo zisku a ostatných fondov k 31.12.2004 predstavovala 542.595 tis. Sk. Na ich výške sa podieľal zákonný rezervný fond v objeme 540.910 tis. Sk a reprezentačný a sponzorský fond v sume 1.685 tis. Sk. Zákonný rezervný fond zostal oproti roku 2003 v nezmenenej výške. Nakoľko je výška základného imania predimenzovaná a v budúcnosti sa počíta s jeho znížením, Dozorná rada odporučila Rade banky EXIMBANKY SR pri prerokovaní návrhu rozdelenia hospodárskeho výsledku za rok 2003 nedopĺňať tento fond.

Objem rezerv v celkovej výške 545.743 tis. Sk bol spojený s rezervami vytvorenými na krytie rizík z poisťovacích činností (408.825 tis. Sk), bankových činností (62.877 tis. Sk) a prevádzkovej činnosti (74.041 tis. Sk). Oproti roku 2003 zaznamenali nárast o 258.407 tis. Sk, ktorý bol v rozhodujúcej miere ovplyvnený tvorbou technických rezerv z poisťovacích činností.

Výška ostatných pasív 256.770 tis. Sk bola tvorená položkami záväzkov voči klientom (214.453 tis. Sk) najmä v súvislosti so zabezpečovacími operáciami, položkami zúčtovania so štátnym rozpočtom (14.168 tis. Sk), dodávatelia (9.170 tis. Sk), položkami zúčtovania so zamestnancami (4.108 tis. Sk), časového rozlíšenia (4.102 tis. Sk), usporiadacích účtov (3.405 tis. Sk), záväzkov voči zamestnancom (3.064 tis. Sk), odhadných účtov (2.598 tis. Sk) a zúčtovania so sociálnymi inštitúciami (1.702 tis. Sk). 

Výsledok hospodárenia minulých rokov k 31.12.2004 predstavoval 119.079 tis. Sk a oproti predchádzajúcemu roku bol vyšší o 44.841 tis. Sk, čo predstavovalo nerozdelený zisk z roku 2003.

Vývoj nákladov a výnosov

Celkové náklady EXIMBANKY SR v roku 2004 dosiahli 723.680 tis. Sk, čo predstavuje prekročenie rozpočtu o 5,2 % a medziročný nárast o 31,4 %. Prekročenie rozpočtovanej výšky a nárast oproti roku 2003 boli spojené hlavne s tvorbou rezerv a opravných položiek na krytie rizík z bankových a poisťovacích činností. Na výške celkových nákladov sa podieľali:

1.	Náklady na finančné činnosti  vo výške 26.403 tis. Sk (prekročenie rozpočtu         o 17.493 tis. Sk) tvorili najmä kurzové straty z precenenia cudzej meny a úroky z úverov prijatých od bánk. Prekročenie rozpočtu súvisí s nákladmi na cudzie zdroje v objeme 15.241 tis. Sk, s ktorými rozpočet ku koncu roka 2004 nepočítal.
 
2.	Náklady spojené s poisťovacou a zaisťovacou činnosťou v objeme 10.056 tis. Sk (33,0 % - né plnenie rozpočtu). Boli tvorené hlavne nákladmi na poistné plnenia vo výške 6.042 tis. Sk (po odpočítaní nákladov na poistné plnenia postúpených zaisťovateľom). Obstarávacie náklady na poistné zmluvy dosiahli 3.468 tis. Sk. Nižšie plnenie rozpočtu súvisí s nižšími nákladmi na poistné plnenia (25,1 % - né plnenie rozpočtu). Oproti roku 2003 boli náklady spojené s poisťovacou a zaisťovacou činnosťou nižšie o 24,9 %. 

3.	Prevádzkové náklady EXIMBANKY SR v sume 121.022 tis. Sk boli v porovnaní s rokom 2003 nižšie o 7.157 tis. Sk (o 5,6 %). Oproti rozpočtu zaznamenali úsporu vo výške 21.793 tis. Sk a boli čerpané na 84,7 %. Na ich výške sa podieľali:

a)	Mzdové náklady sumou 43.045 tis. Sk, čo predstavuje splnenie rozpočtovanej výšky na 97,8 % a pokles oproti roku 2003 o 8,9 %. Ich pokles ovplyvnili realizované organizačné zmeny a s tým spojené zníženie počtu zamestnancov v roku 2003. Náklady na zamestnancov zahŕňajú mzdy zo závislej činnosti vo výške 43.002 tis. Sk a ostatné osobné náklady v objeme 43 tis. Sk.

b)	Sociálne náklady objemom 12.428 tis. Sk (čerpanie rozpočtu na 75,3 %), ktorý bol tvorený najmä nákladmi na zdravotné, nemocenské, dôchodkové poistenie a príspevkami do fondu zamestnanosti.

c)	Dane a poplatky sumou 948 tis. Sk, pričom boli oproti rozpočtu prekročené o 66,3 %. Prekročenie daní a poplatkov súvisí hlavne s položkou poplatky a ostatné dane vo výške 843 tis. Sk, ktorá bola prekročená o 87,3 % z dôvodu súdneho poplatku zo súdneho sporu (600 tis. Sk).

d)	Nakupované výkony sumou 40.685 tis. Sk, čo predstavuje plnenie rozpočtu na 84,1 %. Úspora nákladov pri tejto položke v porovnaní s rozpočtom je dôsledkom úsporného vynakladania prostriedkov. Oproti roku 2003 boli nakupované výkony nižšie o 10,3 % a tvorili ich :
-  materiálové náklady vo výške 3.954 tis. Sk (čerpanie rozpočtu na 84,5 % a medziročný pokles o 20,5 %). Najväčší podiel mala spotreba kancelárskych potrieb (1.272 tis. Sk) a spotreba ostatného materiálu (1.089 tis. Sk),
-   nakupovaná energia (elektrická energia, plyn, voda) v objeme 1.850 tis. Sk, t.j. plnenie rozpočtu na 60,1 % a pokles oproti roku 2003 o 6,2 %. Ich objem je výsledkom nižšieho nárastu cien energií ako počítal rozpočet na rok 2004,
-  služby nemateriálovej povahy v sume 34.881 tis. Sk (85,8 % - né plnenie rozpočtu a medziročný pokles o 9,2 %).
Rozhodujúcou nákladovou položkou boli ostatné služby nemateriálovej povahy vo výške 9.186 tis. Sk, ktoré prekročili rozpočtovanú výšku o 99,7 %. Ich prekročenie bolo výsledkom vyšších nákladov na Reuters, Internet, databázu bankových subjektov Bankscope, informačný systém, denný monitoring a pod., ako predpokladal rozpočet na rok 2004. Ďalej sa na službách nemateriálovej povahy podieľali náklady na opravy a údržbu (6.161 tis. Sk), cestovné (3.963 tis. Sk), reklamné a propagačné služby (3.513 tis. Sk), poradenské a audítorské služby (3.088 tis. Sk), služby telekomunikácií (2.727 tis. Sk) a semináre a školenia (2.421 tis. Sk). 

e)	Odpisy hmotného a nehmotného majetku v sume 18.074 tis. Sk predstavovali v porovnaní s rozpočtovaným stavom (27.875 tis. Sk) plnenie na 64,8 %. Tvorili ich odpisy hmotného majetku v sume 16.915 tis. Sk a odpisy nehmotného majetku vo výške 1.159 tis. Sk. Ich objem súvisí s nerealizovaním niektorých investičných aktivít v sledovanom období. Oproti roku 2003 boli odpisy hmotného a nehmotného majetku vyššie o 3,0 %.

f)	Ostatné prevádzkové náklady vo výške 5.842 tis. Sk boli v porovnaní s rozpočtom vyššie o 6,9 %. Ich prekročenie bolo dôsledkom hlavne odpisu pohľadávky z prevádzkovej činnosti v sume 889 tis. Sk na základe rozhodnutia Rady banky EXIMBANKY SR, pričom boli v plnej výške použité opravné položky vytvorené k tejto pohľadávke.

4.	Tvorba rezerv a opravných položiek v sume 529.128 tis. Sk, čo znamená prekročenie rozpočtu o 6,6 %. Prekročenie rozpočtu je výsledkom vyššej tvorby rezerv z bankových činností. Oproti roku 2003 boli náklady spojené s tvorbou rezerv a opravných položiek vyššie o 64,1 % najmä v súvislosti s vyššou tvorbou rezerv z poisťovacích činností.

Z toho bolo vytvorených 266.394 tis. Sk rezerv a opravných položiek z bankových činností (prekročenie rozpočtu o 26,9 %). Na ich výške sa podieľala tvorba rezerv (62.877 tis. Sk) a tvorba opravných položiek (203.517 tis. Sk). Rezervy boli vytvorené k vystaveným zárukám, ktoré boli zatriedené do kategórie neštandardné. Tvorba opravných položiek súvisela najmä s dotvorením opravných položiek k pohľadávkam zo zmenkových úverov, ktoré boli na základe posúdenia ekonomickej situácie klienta klasifikované ako neštandardné.

Z poisťovacích činností bolo vytvorených 240.071 tis. Sk rezerv a opravných položiek (plnenie rozpočtu na 101,5 %), z toho tvorba rezerv predstavovala 240.000 tis. Sk a tvorba opravných položiek 71 tis. Sk. Výška vytvorených rezerv súvisí hlavne s tvorbou rezerv na poistné budúcich období a rezerv na poistné plnenia z poistenia neobchodovateľných rizík (217.039 tis. Sk).

Okrem toho EXIMBANKA SR vytvorila v roku 2004 aj rezervy a opravné položky na krytie rizík z prevádzkovej činnosti v sume 22.663 tis. Sk (45,3 % - né plnenie rozpočtu). Na ich výške sa podieľala vytvorená rezerva na krytie budúcich rizík z obchodno-záväzkového vzťahu (19.176 tis. Sk) a rezerva na prevádzkové riziko z budúcich záväzkov z pracovnoprávnych vzťahov (750 tis. Sk), ako i tvorba opravnej položky k modulu Dealing informačného systému SAP R/3 (2.737 tis. Sk).

5.	Daň z príjmov právnických osôb vo výške 37.071 tis. Sk. Oproti rozpočtu bola daň z príjmov vyššia o 28.071 tis. Sk, čo bolo spôsobené vyššími pripočítateľnými položkami pre výpočet základu dane v súvislosti s tvorbou nedaňových rezerv a opravných položiek.

Celkové výnosy v roku 2004 dosiahli výšku 773.276 tis. Sk, čo predstavuje prekročenie rozpočtu o 6,5 %. Prekročenie rozpočtu súvisí s vyššími výnosmi z použitia rezerv a opravných položiek z bankových činností. V porovnaní s rokom 2003 zaznamenali nárast o 19,6 % z dôvodu vyšších výnosov z poisťovacích a zaisťovacích činností, ako aj výnosov z použitia opravných položiek z bankových činností. Na celkových výnosoch sa podieľali:

1.	Výnosy z finančných činností v objeme 295.798 tis. Sk (prekročenie rozpočtovanej výšky o 4,0 %). Oproti roku 2003 boli nižšie o 23,2 % v dôsledku všeobecného poklesu úrokových sadzieb z obchodovateľných aktív. Na výške finančných výnosov sa podieľali hlavne výnosy z bankových činností a výnosy spojené s umiestňovaním dočasne voľných zdrojov na peňažnom trhu vrátane trhu štátnych cenných papierov.

Výnosy z bankových (úverových a záručných) aktivít dosiahli 207.240 tis. Sk, čo znamená plnenie rozpočtu na 89,5 %. V porovnaní s predchádzajúcim rokom boli nižšie o 10,7 %, čo súviselo so znižovaním základnej úrokovej sadzby na úvery (z 3,5 % p.a. na 2,5 % p.a. ku koncu roku). Na výnosoch z bankových aktivít sa podieľali najmä výnosy z refinančných úverov v sume 151.661 tis. Sk (plnenie rozpočtu na 93,3 %).

Výnosy z účtov v bankách vo výške 45.154 tis. Sk zaznamenali v porovnaní s rokom 2003 pokles o 43,7 %. Oproti rozpočtu však boli vyššie o 72,2 %. Výnosy z operácií s cennými papiermi vrátane štátnych pokladničných poukážok predstavovali 24.352 tis. Sk (prekročenie rozpočtu o 33,2 %) a medziročne poklesli o 55,7 %. Ich výška odrážala vývoj vo využívaní zdrojov určených na financovanie úverov.
Ostatné výnosy v objeme 19.052 tis. Sk (prekročenie rozpočtu o 124 %) zahŕňali kurzové zisky z precenenia cudzej meny. Ich prekročenie bolo spojené s vývojom kurzu slovenskej meny.

2.	Výnosy spojené s poisťovacou a zaisťovacou činnosťou v objeme 195.435 tis. Sk, ktoré zaznamenali 86,0 % - né plnenie rozpočtu, boli tvorené najmä poistným za poistenie neobchodovateľných rizík (153.389 tis. Sk). Predpísané poistné z poistenia obchodovateľných rizík po odpočítaní výnosov postúpených zaisťovateľom predstavovalo 21.207 tis. Sk, t.j. prekročenie rozpočtu o 46,3 %. Nižšie plnenie celkových výnosov oproti rozpočtu súvisí s podielom zaisťovateľa na strednodobom a dlhodobom poistení v objeme 59.575 tis. Sk, s ktorým sa v rozpočte na rok 2004 nepočítalo.
  
3.	Výnosy z použitia rezerv a opravných položiek vo výške 281.671 tis. Sk, čo znamená prekročenie ich rozpočtovanej výšky o 32,1 %.

Z bankových činností boli použité rezervy a opravné položky v objeme 241.155 tis. Sk (prekročenie rozpočtu o 101,0 %). Z toho výnosy z použitia opravných položiek predstavovali 219.517 tis. Sk a súviseli so splatením klasifikovaných pohľadávok zo zmenkových úverov a tiež s čiastočným vyrovnaním pohľadávky voči klientovi v konkurze. Taktiež boli použité rezervy vo výške 27.354 tis. Sk, čo bolo spojené s použitím rezerv k vystaveným zárukám.

Z poisťovacích činností boli použité rezervy a opravné položky v celkovej výške 39.627 tis. Sk (plnenie rozpočtu na 45,0 %), z toho použitie rezerv predstavovalo 39.167 tis. Sk a použitie opravných položiek 460 tis. Sk. Nižšie plnenie rozpočtovanej výšky je odrazom nižších nákladov na poistné plnenia, kedy nemohlo dôjsť k predpokladanému čerpaniu vytvorených škodových rezerv.

4.	Ostatné prevádzkové výnosy v sume 372 tis. Sk (37,2 % - né plnenie rozpočtu), ktoré tvorili výnosy z predaja hmotného majetku, náhrady škôd a ostatné výnosy.

Z vývoja nákladov a výnosov EXIMBANKY SR v roku 2004 vyplynul výsledok hospodárenia po zdanení v objeme 49.596 tis. Sk. V porovnaní s rozpočtovanou výškou (38.350 tis. Sk) bol prekročený o 29,3 %.

-	x  x  x  -

Výsledky hospodárenia EXIMBANKY SR za rok 2004 poukazujú na pozitívny vývoj takmer vo všetkých oblastiach jej činnosti. S tým súvisí aj skutočnosť, že rozhodujúce ukazovatele, vymedzené v rozpočte na tento rok, boli splnené. EXIMBANKA SR prekročila rozpočtovanú výšku podpory exportu podnikateľských subjektov Slovenskej republiky a ďalej pokračovala v skvalitnení štruktúry využitia disponibilných zdrojov pri súčasnej racionalizácii vlastnej prevádzky. Zároveň bola splnená rozpočtovaná výška výsledku hospodárenia. 

Aj napriek maximálnej snahe plniť rozpočtom stanovené zámery zostávajú rezervy v oblasti plného využitia ekonomického potenciálu EXIMBANKY SR, čo otvára priestor pre ďalšiu intenzifikáciu bankových a poisťovacích činností.